การท่องเที่ยวแห่งประเทศไทย เปิดตัวโครงการ "วันธรรมดาชาเลนจ์" ชวนเที่ยววันธรรมดา ลุ้นโชค 3 ต่อ
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า  ททท. ร่วมกับพันธมิตรในอุตสาหกรรมท่องเที่ยวทั่วประเทศที่ได้รับมาตรฐาน SHA กว่า 50 ราย  ดำเนินโครงการกระตุ้นการท่องเที่ยววันธรรมดา ภายใต้ชื่อ "วันธรรมดาชาเลนจ์" เพื่อกระตุ้นการท่องเที่ยววันธรรมดาในช่วงฤดูกาลท่องเที่ยว โดยจัดกิจกรรมส่งเสริมการขายและประชาสัมพันธ์ผ่านแพลตฟอร์มออนไลน์ เสนอขายแพ็กเกจท่องเที่ยววันธรรมดาในราคาพิเศษ ให้นักท่องเที่ยวได้มีส่วนร่วมและเข้ามาเป็นส่วนหนึ่งของกิจกรรมชวนคนไทยออกเดินทางท่องเที่ยววันธรรมดา  "ยิ่งเที่ยว ยิ่งได้" ทั้งนี้ทุกครั้งที่เดินทางและเข้าพักในวันธรรมดา จะต้องเก็บใบเสร็จรับเงิน/ใบกำกับภาษี จากที่พักหรือ Booking Agent และอัปโหลดลงในเว็บไซต์ www.วันธรรมดาชาเลนจ์.com หรือ Line Official Account : @วันธรรมดาชาเลนจ์ พร้อมระบุชื่อในใบเสร็จให้ตรงกับชื่อที่ลงทะเบียน เพื่อลุ้นโชค 3 ต่อ มูลค่ารวมกว่า 2 ล้านบาท สามารถสะสมวันเที่ยววันธรรมดาได้ตั้งแต่วันนี้ - 15 พฤษภาคม 2564ผู้ว่าการการท่องเที่ยวแห่งประเทศไทย (ททท.) กล่าวด้วยว่า หลังจากสถานการณ์การแพร่ระบาดของโรคโควิด-19 เริ่มมีแนวโน้มดีขึ้น ททท. ได้พิจารณาปรับแนวทางและกลยุทธ์ส่งเสริมการท่องเที่ยวปี 2564 ให้สอดคล้องกับสถานการณ์ที่มีการเปลี่ยนแปลงตลอดเวลา โดยมุ่งส่งเสริมการท่องเที่ยวที่ปลอดภัยและแข็งแกร่ง เพื่อปรับสู่การท่องเที่ยวสมดุลใหม่ เน้นการท่องเที่ยวภายในประเทศเป็นหลัก ส่งเสริมการท่องเที่ยวอย่างสร้างสรรค์และมูลค่าสูง รวมถึงกระจายจำนวนนักท่องเที่ยวไปยังพื้นที่ต่างๆ เพื่อลดการกระจุกตัว นำไปสู่กระจายรายได้สู่ฐานรากอย่างทั่วถึงอีกด้วย ซึ่งเป็นปัจจัยหนึ่งในการการพัฒนาสู่การท่องเที่ยวยั่งยืน